Ammud n tmucuha d Faḍma. Lameɛna tsuɣ, tenna-as : -Annaɣ ! Annaɣ ! txedɛeḍ-iyi ! -D acu -Tettuḍ-n yiwet tḍadect ufus-iw ayeffus ! Lameɛna tura d ayen, ifut wifuten : ur tezmireḍ ara a tuɣaleḍ wis meṛtayen. Lameɛna ulac uɣilif imi d-teqḍiḍ ṣṣalḥ a -k... Nek afus-iw a tɣummeɣ... Mfaraqen, nettat tebren s axxam, tugad ammar anda s-ttakin, tɛeṭṭel aṭas ; ladɣa yemma-s yebda la tt-ikeččem ccekk, tettɛassa-tt, tettnaḍar-itt. Netta, am akken yennum, aɣelluy n yiṭij yeṭṭef-d abrid : la d-ileḥḥu, ur yefri deg wul-is, ma ad yefṛeḥ imi tura d ayen, yemneɛ i lmut, lemɛahda-s ur tt-yerẓi ara, yerna mi s-yehwa ad iṛuḥ ad yuɣal ɣer tmurt-is d leḥbab-is ; ur yefri ad yettru netta ara iṛuḥen ɣer Faḍma...  A bu snat, bru i yiwet ! ... I win ur nezmir ara ad yebru i yiwet ?... Yaf-d at wexxam nnejmaɛen, la t-ttraǧun. Yekkes-d tamellalt-nni deg uqelmun-is, isers-itt deg ufus uwaɣezniw, yenna-as : -D tagi, iɣef tettnadiḍ Attan ɣer-k !